## Pravilnik o izmjeni Pravilnika o povlastici za obavljanje gospodarskog ribolova na moru i registru o izdanim povlasticama

### NN 53/2012 (11.5.2012.), Pravilnik o izmjeni Pravilnika o povlastici za obavljanje gospodarskog ribolova na moru i registru o izdanim povlasticama

MINISTARSTVO POLJOPRIVREDE

1338

Na temelju članka 26. stavka 9. i stavka 12., članka 27. stavka 3., članka 28. stavka 5. i članka 29. stavka 4. Zakona o morskom ribarstvu (»Narodne novine«, br. 56/2010, 117/2010 i 55/2011) ministar poljoprivrede donosi

PRAVILNIK

O IZMJENI PRAVILNIKA O POVLASTICI ZA OBAVLJANJE GOSPODARSKOG RIBOLOVA NA MORU I REGISTRU O IZDANIM POVLASTICAMA

Članak 1.

U Pravilniku o povlastici za obavljanje gospodarskog ribolova na moru i registru o izdanim povlasticama (»Narodne novine«, br. 144/2010 i 123/2011) članak 9. mijenja se i glasi:

»Članak 9.

(1) Kod prijenosa prava iz povlastice sukladno članku 26. stavak 4. Zakona, prijenos će se izvršiti brisanjem tog prava iz povlastice jednog vlasnika i upisom istog prava u povlasticu drugog vlasnika.

(2) Kod prijenosa prava upisa mreža plivarica, pridnene povlačne mreže koće i pelagijske koće prijenos će se odobriti samo na plovilo iste ili manje veličine u GT i iste ili manje snage motora u kW.

(3) Kod promjene plovila u povlastici ili kod promjene motora, upis ribolovnih alata iz stavka 2. ovog članka odobrit će se samo ako je novo plovilo iste ili manje veličine u GT i iste ili manje snage motora odnosno kod promjene motora u plovilu ako je novi motor iste ili manje snage.

(4) Iznimno od odredbe stavka 3. ovog članka do 15. studenoga 2012. godine odobrit će se upis promjene starih sporohodnih motora novim brzohodnim s tim da omjer snage starog i novog motora ne smije prelaziti 1:3.

Pod sporohodnim motorima smatraju se motori koji maksimalno mogu postići 800 okretaja/minuti što se dokazuje Upisnim listom broda.

(5) Iznimno od stavka 3. ovog članka, godine vlasniku povlastice u koju je upisano plovilo duljine manje od 12 m odobrit će se upis ribolovnih alata iz stavka 2. ovog članka najkasnije do 15. ožujka 2013. godine u slučaju zamjene plovila u povlastici i/ili zamjene motora u plovilu bez obzira na veličinu u GT novog plovila i snagu motora pod uvjetom da novo plovilo ne prelazi duljinu od 12 m.

(6) Iznimno od odredbi stavaka 2., 3., 4. i 5. ovoga članka, prijenos prava upisa plivarice tunolovke i plutajućeg parangala odobrava se sukladno propisu koji regulira ulov, uzgoj i promet tune.

(7) Ukoliko se prijenos prava upisa ribolovnih alata iz stavka 2. ovoga članka prebacuje sa više plovila, prijenos će se odobriti samo na plovilo iste ili manje veličine u GT i iste ili manje veličine u kW od zbrojenih vrijednosti za sva plovila s kojih se obavlja prijenos prava.

(8) Prijenos prava upisa ribolovnih alata iz stavka 1. ovoga članka kojima je ribolov obavljan manje od prosječno 15 dana godišnje u razdoblju od 1. siječnja 2008. do 15. studenoga 2010. nije dozvoljen (u daljnjem tekstu: neaktivni alati).

(9) Pod neaktivnim alatima iz stavka 8. ovog članka ne smatraju se:

– jednostruke mreže stajaćice – ukoliko je bilo koja od sljedećih mreža stajaćica bila aktivna u ribolovu u razdoblju iz stavka 8. ovog članka: mreža oližnica, mreža gavunara, mreža girara, mreža vojga, mreža menulara, mreža bukvara, mreža prostica, mreža polandara, mreža psara, mreža jastogara, mreža sklatara, mreža rakovica;

– trostruke jednopodne mreže stajaćice – ukoliko je bilo koja od sljedećih mreža stajaćica bila aktivna u ribolovu u razdoblju iz stavka 8. ovog članka: mreža poponica, mreža listarica, mreža rumbara;

– trostruke dvopodne mreže stajaćice – ukoliko je bilo koja od sljedećih mreža stajaćica bila aktivna u ribolovu u razdoblju iz stavka 8. ovog članka: mreža sipara, mreža salpara;

– tramata – ukoliko je bilo koji alat od sljedećih bio aktivan u ribolovu u razdoblju iz stavka 8. ovog članka: ludar, zagonica, fružata;

– povrazi (odmet, kančenica, tunje samice, povraz s kukom) i povlačni povraz (panula) – ukoliko je bilo koji od navedenih alata bio aktivan u razdoblju iz stavka 8. ovog članka

(10) Prijenos prava upisa ribolovnih alata iz jedne povlastice u drugu povlasticu istog vlasnika povlastice je dozvoljen bez obzira na vrstu alata i status aktivnosti alata, osim ako se radi o neaktivnim alatima iz stavka 2. ovog članka, a prijenos će se izvršiti brisanjem tog prava iz jedne povlastice te upisom istog prava u drugu povlasticu.

(11) Iznimno od odredbi stavka 3. ovog članka dozvoljava se pravo upisa ribolovnih alata iz stavka 2. ovog članka u slučaju promjene snage motora za više od 20 % do maksimalno 110 kW vlasnicima povlastica u kojima je upisan ribolovni alat obalna povlačna mreža-koćica ako je s tim alatom obavljan ribolov minimalno prosječno 15 dana godišnje u razdoblju od 1. siječnja 2008. do 15. studenoga 2010. godine.

(12) Iznimno od odredbi stavka 2. i stavka 3. ovog članka odobrit će se prijenos prava upisa ribolovnih alata iz stavka 2. ovog članka odnosno pravo upisa tih alata u povlasticu za sva plovila na kojima je izvršena promjena motora i povećanje GT-a do dana 2. studenoga 2011. godine.

(13) Iznimno od odredbi stavka 2. i stavka 3. ovog članka, odobrit će se prijenos prava upisa ribolovnih alata iz stavka 2. ovog članka odnosno pravo upisa tih alata u povlasticu za sva plovila na kojima je došlo do promjene GT-a i snage motora na temelju premjeravanja a da nije bilo zahvata na plovilu odnosno motoru, te upis veće snage postojećeg motora koji imaju upisanu reduciranu snagu motora u upisnom listu a radi upisa nominalne snage u registar ribarske flote.«

(14) Kod prijenosa odnosno upisa prava iz stavaka 12. i 13. potrebno je za brodove priložiti svjedodžbu o sposobnosti broda za plovidbu izdanu od Hrvatskog registra brodova.

Članak 2.

U članku 10. stavak 3. mijenja se i glasi:

»(3) Ministarstvo će objavljivati javni poziv za prijenos povlastice ili ponuditi otkup za prijenos povlastice u državno vlasništvo sukladno članku 32. Zakona o morskom ribarstvu u mjesecima ožujku, lipnju, rujnu i prosincu, odnosno ranije pod uvjetom da se prikupi najmanje deset ponuda za prijenos povlastice.«.

Članak 3.

U članku 13. stavak 1. mijenja se i glasi:

»(1) Povlastice izdane prije stupanja na snagu ovog Pravilnika vrijede do izdavanja novih povlastica, a najkasnije do 1. rujna 2012. godine ukoliko je vlasnik plovila predao zahtjev za izdavanje nove povlastice najkasnije do 30. lipnja 2012. godine, o čemu nadležna područna jedinica radi zabilježbu u web-aplikaciji »Registar povlastica«.«

Članak 4.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/247
Urbroj: 525-08-1-0323/12-6

Zagreb, 2. svibnja 2012.

Ministar poljoprivrede
Tihomir Jakovina, v. r.

Pravilnik, NN 53/2012-1338